สังคมข่าวหุ้น
**ดัชนีตลาดหุ้นย่อตัวช่วงท้าย ถือว่าเป็นไปตามนัด  หลังจากระหว่างวันพุ่งไปถึง 1,649 จุด ใกล้ชนแนวต้านสำคัญ 1,650 จุด แต่ไม่ผ่าน หลังจากในช่วง 12 วันทำการ ดัชนีขึ้นมาแล้ว 65-66 จุด  และกรอบดัชนี 1,625-1,641 จุด ถือว่าเข้าเขตซื้อมากเกินไป จึงมีคำเตือนเกี่ยวกับแรงขายทำกำไร โดยเฉพาะหุ้นที่พาดัชนีขึ้นมา
31 ม.ค. 2562

คาเฟอีน
**ดัชนีตลาดหุ้นย่อตัวช่วงท้าย ถือว่าเป็นไปตามนัด  หลังจากระหว่างวันพุ่งไปถึง 1,649 จุด ใกล้ชนแนวต้านสำคัญ 1,650 จุด แต่ไม่ผ่าน หลังจากในช่วง 12 วันทำการ ดัชนีขึ้นมาแล้ว 65-66 จุด  และกรอบดัชนี 1,625-1,641 จุด ถือว่าเข้าเขตซื้อมากเกินไป จึงมีคำเตือนเกี่ยวกับแรงขายทำกำไร โดยเฉพาะหุ้นที่พาดัชนีขึ้นมา
**หลังจากร่วงหลุดระดับ 200 บาทมาหลายสัปดาห์ ล่าสุด แบงก์กสิกรไทย หรือ KBANK ของเสี่ยปั้น บัณฑูร ล่ำซำ ขึ้นมาปิดที่ระดับ 200 บาทได้พอดี วอลุ่มเทรดกว่า 3.55 พันล้านบาท รับแรงซื้อจากนักลงทุนต่างชาติ (เมื่อวานเข้า KBANK) และนักลงทุนสถาบัน โดยเฉพาะจากกองทุนต่าง ๆ ที่สบช่วงราคาหุ้นลงมาเยอะ เลยทยอยเก็บเข้าพอร์ต ทำให้ราคาปิดของ KBANK เมื่อวานนี้ถือว่า สูงสุดในรอบ 2 เดือนครึ่ง ขณะที่สัญญาณทางเทคนิคก็ดูเหมือนว่าราคาหุ้นจะไปต่อได้ซะด้วย
**เมืองไทย แคปปิตอล หรือ MTC ของเฮียชูชาติ เพ็ชรอำไพ ราคากลับมาวิ่งแรงอีกครั้ง หลังหมดข่าวร้ายทั้งเรื่องดอกเบี้ยขาขึ้น และการออกเกณฑ์คุมธุรกิจจำนำทะเบียนรถของ แบงก์ชาติ ล่าสุดเมื่อวานนี้ ราคาวิ่งร้อนแรงมาก บวก 1.25 บาท ปิด 47.50 บาท ขณะที่ราคาหุ้นขึ้นไปสูงสุดของวันที่ระดับ 48.00 บาท แต่ในระยะสั้น ยังไม่น่าผ่าน 50.00 บาทได้ เพราะน่าจะมีแรงขายทำกำไรกันออกมาก่อนเป็นระยะ แล้วค่อยมาไล่ราคากันอีกครั้งในช่วงก่อนแจ้งงบไตรมาส 4/2561 ที่จะอยู่ราว ๆ วันที่ 20 ก.พ. ขณะที่บรรดาโบรกฯ ต่างคาดหมายกำไรไว้ที่ 1.05 พันล้านบาท เพิ่มขึ้น 38%
**เช่นเดียวกับหุ้น ศรีสวัสดิ์ คอปอเรชั่นของผู้บริหารสาวหน้าหวาน “ธิดา แก้วบุตตา” ราคาหุ้นวิ่งแรงแซงโค้งมาได้เช่นกัน และพยายามขึ้นไปปิดเหนือ 49.00 บาท แต่ยืนไม่ได้ ลงมาปิด 48.75 บาท บวกขึ้นมา 1.25 บาท ราคาหุ้นที่เคลื่อนไหวตลอดวันเมื่อวานนี้ แทบจะไม่ได้ย่อลงมาเลย แนวต้านถัดไป 50.00 บาท นี่หากภาวะตลาดโดยรวมยังดี มีลุ้นอาจจะได้ผ่าน ส่วนราคา IAA Consensus อยู่ที่ 55.00 บาท แต่ยังต้องลุ้นว่า หากผลประกอบการไตรมาส 4/25621 ออกมาสวยงามมาก ๆ โบรกฯ อาจจะปรับราคาเป้าหมายขึ้นไปได้
**พี่เทพ PTTEP และ ปูนใหญ่ SCC ราคาหุ้นหลังแจ้งงบยังพอไปได้สวย อย่างพี่เทพแม้กำไรต่ำกว่าคาดของโบรกฯ แต่จ่ายปันผลสวยงาม 3.25 บาทต่อหุ้น  คิดเป็นผลตอบแทนเงินปันผลมากกว่า 2.7% ขึ้น XD วันที่ 12 ก.พ.นี้ ส่วน SCC จ่ายปันผล 9.50 บาท ต่อหุ้น ขึ้น XD วันที่ 3 เม.ย. แต่หากรวมปันผลระหว่างกาลด้วย จะคิดเป็นผลตอบแทนกว่า 3% ส่วนราคาหุ้นล่าสุดปิด 468 บาท เป็นราคาหุ้นที่สูงสุดในรอบ 6–7 เดือน
**หุ้น MALEE วันก่อนหน้านี้ขึ้นไปชนซิลลิ่ง ก่อนจะที่มอบตัวในวันถัดมา หลังจาก ตลาดหลักทรัพย์ฯ สั่งให้ใช้เกณฑ์ Cash Balance โดยมีผลตั้งแต่วันที่ 31 ม.ค.62 จนถึงวันที่ 20 ก.พ.62 ราคาหุ้นปิดเลยร่วงมากว่า 10.28% เพราะพี/อี ตอนนี้ยังหาค่าไม่ได้ เพราะผลประกอบการ 3 ไตรมาสแรกปี 61 ยังขาดทุนสุทธิ 129 ล้านบาท แต่ประเด็นที่น่าสนใจคือคนที่ปั่นราคาหุ้นขึ้นมาเป็นใครล่ะ มีนัยสำคัญอะไร ขณะที่โบรกฯ เองเห็นว่า ไตรมาส 4 กำไรจะกลับมาเติบโตได้
**ธนาคารขนาดใหญ่ทยอยขึ้นดอกเบี้ยเงินฝาก (ประจำ) แต่ยังอั้นดอกเบี้ยเงินกู้เอาไว้อยู่ แต่สำหรับแบงก์เล็กคอยแบบนั้นไม่ไหว ล่าสุดแบงก์ CIMBT จ่อขยับอัตราดอกเบี้ยเงินกู้ MRR 0.125% มีผล 1 ก.พ.นี้ เหตุผลก็เพราะให้สะท้อนต้นทุนทางการเงินของธนาคารที่เพิ่มขึ้น  หลังจากก่อนหน้านี้ได้ขยับขึ้นดอกเบี้ยฝากประจำ
**ทิพยประกันภัย จับมือ พีทีจี เอ็นเนอยี (PTG) มอบสิทธิพิเศษ สำหรับสมาชิกผู้ถือบัตร พีที แมกซ์การ์ด โดยสมาชิกฯซื้อ พ.ร.บ. ได้ในราคาพิเศษพร้อมรับคะแนนสะสมในบัตรแมกซ์การ์ด จำนวนเท่ากับราคา พ.ร.บ. สมาชิกพีที แมกซ์การ์ดที่สนใจ รับสิทธิพิเศษนี้ได้เพียงกด *793*11* หมายเลขบัตรประชาชน 13 หลัก # และโทร.ออก หรือช่องทาง Mobile App : PT Max Rewards และช่องทาง QR Code ตามที่บริษัทฯ กำหนด ตั้งแต่วันนี้ถึง 30 มิถุนายน 2562
**สวัสดิ์ นฤวรวงศ์ รองกรรมการผู้จัดการใหญ่ และ Chief Life Operation Officer บริษัท ไทยประกันชีวิต จำกัด (มหาชน) แจ้งว่า จากเหตุคนร้ายยิงเจ้าหน้าที่ปฏิบัติการเก็บกู้ระเบิดถังแก๊สในพื้นที่ อ.ธารโต จ.ยะลา และ ด.ต.พิรุณรัตน์ พุทธศิริ เสียชีวิต ซึ่งจากการตรวจสอบข้อมูลพบว่า ด.ต.พิรุณรัตน์เป็นผู้เอาประกันของบริษัทฯ จึงขอแสดงความเสียใจต่อครอบครัวผู้เสียชีวิต และดำเนินการพิจารณาและอนุมัติการจ่ายสินไหมมรณกรรมอย่างเร่งด่วน จำนวน 250,000 บาท ตามโครงการไทยประกันชีวิตฮอตเคลม